Balijhar New Mega: ‘বালিঝড়’ আসছে, শেষ হবে কোন জনপ্রিয় মেগা!

কলকাতা: ধারাবাহিক ‘বালিঝড়’ এর প্রোমো গত বছরের শেষেই প্রকাশ্যে এসেছিল। রাজনৈতিক প্রেক্ষাপটে ত্রিকোণ প্রেমের এই কাহিনী আসতে চলেছে স্টার জলসায়। তবে কোন স্লটে আসবে এই মেগা অবশেষে তার জবাব মিলেছে। আজ শনিবার স্টার জলসার তরফে জানানো হয়েছে
‘বালিঝড়’ এর সম্প্রচারের দিনক্ষণ। ফলে বড় ক্ষতির মুখে পড়েছে জলসার চলতি মেগা।
অনেকেই ভেবেছিল, ‘গাঁটছড়া’র জায়গা দখল করবে তৃণা-কৌশিক-ইন্দ্রাশিসের ত্রিকোণ প্রেমের গল্প, তবে না তেমনটা হল না। সকলকে চমকে দিয়ে সন্ধ্যা ৬টার স্লটে আসছে ‘বালিঝড়’ অর্থাৎ ‘নবাব নন্দিনী’র জায়গা নিচ্ছে এই শো। আগামী ৬ই ফেব্রুয়ারি থেকে মিঠাই-এর প্রতিপক্ষ হিসাবে দেখা যাবে ‘বালিঝড়’কে। কাকতালীয়ভাবে ইন্দ্রাণী রায়ের ‘বরণ’কে সরিয়ে সেই জায়গা নিয়েছিল ইন্দ্রাশিস রায়ের ‘ধুলোকণা’। তখন সেই মেগার প্রতিপক্ষ ছিল ‘মিঠাই’। ফের একবার সেই ইতিহাসের পুনরাবৃত্তি, তবে এবার টাইম স্লট আলাদা।
এখন প্রশ্ন হল, তবে ‘বালিঝড়’-এর আগমনে কি ফেব্রুয়ারিতেই শেষ হচ্ছে ‘নবাব নন্দিনী’, সেই ব্যাপারে এখনও স্পষ্টভাবে চ্যানেল কর্তৃপক্ষ কিছুই ঘোষণা করেনি। ইন্দ্রাণী-রিজওয়ান জুটির এই মেগা শুরু থেকেই টিআরপি তালিকায় ছাপ ফেলতে ব্যর্থ, তাই মাত্র ৬ মাসেই এই মেগা শেষ হলে আশ্চর্যের কিছু ঘটবে না। প্রসঙ্গত, গত বছর অগস্ট মাসে শুরু হয়েছিল ‘নবাব নন্দিনী’র সম্প্রচার।
লীনা গঙ্গোপাধ্যায়ের ম্যাজিক মোমেন্টসের নতুন মেগা ‘বালিঝড়’-এর কাহিনি কেমন হতে চলেছে? প্রোমোয় দেখা গিয়েছে রাজনৈতিক নেতার মেয়ে ঝোড়া (তৃণা)। বাবা সমুদ্র সেন নির্বাচন জেতার পর দলের দায়িত্ব তুলে দেন মেয়ের হাতে। সঙ্গে ঝোড়ার বিয়ের কথা ঘোষণা করে দেয় দলেরই একনিষ্ঠ কর্মী (কৌশিক রায়)-এর সঙ্গে। আর সেই খবর শুনেই স্রোত (ইন্দ্রাশিস) সিদ্ধান্ত নেয় সে অনেক দূরে চলে যাবে। অথচ ঝোড়ার মনে কিন্তু স্রোতের ভালোবাসার রং। প্রোমো দেখে অনেকেরই মনে হয়েছে কৌশিকের চরিত্রে থাকছে গ্রে শেড।
এখন দেখবার ত্রিকোণ প্রেমকে তুরুপের তাস করে জলসা কর্তৃপক্ষ, জি বাংলার সবচেয়ে পুরোনো মেগা ‘মিঠাই’কে টেক্কা দিতে সফল হয় কিনা। মিঠাই যে সহজে জমি ছেড়ে দেবে না তা বলার অপেক্ষা রাখে না।